T1537.18
Exported from Holy-Writings.com on 2026-06-20 - 1 clipping

阿毘達磨法蘊足論尊者大目乾連造三藏法師玄奘奉　詔譯(18)

18 處品處品第十八

一時薄伽梵在室羅筏，住逝多林給孤獨園。

時有梵志名曰生聞，來詣佛所，合掌恭敬，以諸愛語慰問世尊。

佛亦愛言而慰問彼。

相慰問已，退坐一面，曲躬合掌而白佛言：

「我欲少問喬答摩尊，唯願聽許，略為宣說。」

爾時世尊告彼梵志：

「恣汝意問，吾當為說。」

梵志問言：

「一切法者，何謂一切？」

世尊告曰：

「一切法者，謂十二處。

何等十二？

謂眼處、色處、耳處、聲處、鼻處、香處、舌處、味處、身處、觸處、意處、法處，是謂十二。

若有說言此非一切，言一切者更別有法。

彼但有言而無實事，若還詰問便不能了。

彼後審思，自生迷悶，以一切法非彼境故。」

時彼梵志聞佛所說，歡喜踊躍，恭敬而去。

云何眼處？

謂如眼根，應說其相。

云何色處？

謂色為眼已正當見及彼同分，是名色處。

又色為眼增上發眼識，已正當了別及彼同分，是名色處。

又色於眼已正當礙及彼同分，是名色處。

又色為眼已正當行及彼同分，是名色處。

如是過去未來現在諸所有色，名為色處，亦名所知乃至所等證。

此復云何？

謂四大種所造，青黃赤白、雲烟塵霧、長短方圓高下、正不正、影光明暗、空一顯色，相雜紅紫碧綠皂褐，及餘所有眼根所見、眼識所了，所有名號、異語增語、想等想施設言說。

謂名色、名色界、名色處、名彼岸。

如是色處，是外處攝。

云何耳處？

謂如耳根，應說其相。

云何聲處？

謂聲為耳已正當聞及彼同分，是名聲處。

又聲為耳增上發耳識，已正當了別及彼同分，是名聲處。

又聲於耳已正當礙及彼同分，是名聲處。

又聲為耳已正當行及彼同分，是名聲處。

如是過去未來現在諸所有聲，名為聲處，亦名所知乃至所等證。

此復云何？

謂四大種所造，象聲馬聲、車聲步聲、䗍聲鈴聲、大小鼓聲、歌聲詠聲、讚聲梵聲，及四大種互相觸聲，於晝夜分語言音聲，及餘所有耳根所聞、耳識所了，所有名號、異語增語、想等想施設言說謂名聲、名聲界、名聲處、名彼岸。

如是聲處，是外處攝。

云何鼻處？

謂如鼻根，應說其相。

云何香處？

謂香為鼻已正當嗅及彼同分，是名香處。

又香為鼻增上發鼻識，已正當了別及彼同分，是名香處。

又香於鼻已正當礙及彼同分，是名香處。

又香為鼻已正當行及彼同分，是名香處。

如是過去未來現在諸所有香，名為香處，亦名所知乃至所等證。

此復云何？

謂四大種所造，根香莖香、枝香葉香、花香果香、好香惡香、平等香，及餘所有鼻根所嗅、鼻識所了，所有名號、異語增語、想等想施設言說謂名香、名香界、名香處、名彼岸。

如是香處，是外處攝。

云何舌處？

謂如舌根，應說其相。

云何味處？

謂味為舌已正當嘗及彼同分，是名味處。

又味為舌增上發舌識，已正當了別及彼同分，是名味處。

又味於舌已正當礙及彼同分，是名味處。

又味為舌已正當行及彼同分，是名味處。

如是過去未來現在諸所有味，名為味處，亦名所知乃至所等證。

此復云何？

謂四大種所造，根味莖味、枝味葉味、花味果味、食味飲味，及諸酒味、苦味酢味、甘味辛味、醎味淡味、可意味不可意味、順捨處味，及餘所有舌根所嘗、舌識所了，所有名號、異語增語、想等想施設言說謂名味、名味界、名味處、名彼岸。

如是味處，是外所攝。

云何身處？

謂如身根，應說其相。

云何觸處？

謂觸為身已正當覺及彼同分，是名觸處。

又觸為身增上發身識，已正當了別及彼同分，是名觸處。

又觸於身已正當礙及彼同分，是名觸處。

又觸為身已正當行及彼同分，是名觸處。

如是過去未來現在諸所有觸，名為觸處，亦名所知乃至所等證。

此復云何？

謂四大種及四大種所造滑性澁性、輕性重性、冷煖、飢渴，及餘所有身根所覺、身識所了，所有名號、異語增語、想等想施設言說謂名觸、名觸界、名觸處、名彼岸。

如是觸處，是外所攝。

云何意處？

謂如意根，應說其相。

云何法處？

謂法為意已正當知，是名法處。

又法為意增上發意識，已正當了別，是名法處。

又法於意已正當礙，是名法處。

又法為意已正當行，是名法處。

如是過去未來現在諸所有法，名為法處，亦名所知乃至所等證。

此復云何？

謂受、想、思、觸、作意、欲、勝解、信精進念定慧、尋伺、放逸不放逸、善根不善根無記根、一切結縛隨眠隨煩惱纏、諸所有智見現觀、得無想定滅定無想事、命根、眾同分住、得事、得處、得生老住無常、名身句身文身、虛空擇滅非擇滅，及餘所有意根所知、意識所了，所有名號、異語增語、想等想施設言說謂名法、名法界、名法處、名彼岸。

如是法處，是外處攝。
-- T1537.18 — Taisho Tipitaka (CC0-1.0)